У Европској унији нова верзија европске Статистичке класификације економских делатности – NACE Rev. 2.1. ступа на снагу 1. јануара 2025. године. У циљу хармонизације са европским статистичким системом, у Републици Србији припрема се национална верзија поменуте класификације.

**Тренутна верзија: Класификација делатности 2010**

Класификација делатности 2010 (КД2010) је општи стандард према којем се дефинишу делатности и врши разврставање јединица разврставања (привредна друштва, задруге, банке и друга друштва која се баве финансијским пословима, предузетници, јавна предузећа, државни органи као и органи на нижим нивоима (само) управе, синдикалне организације, огранци и представништва страних правних лица, итд.). Овај стандард се примењује у органима надлежним за вођење регистара (нпр. регистар привредних субјеката и други регистри пословних организација), у јавним и административним базама података, за статистичке и аналитичке сврхе у статистичком систему Републике Србије.

Јединствена класификација делатности из 1976. године је претеча данашњој, модерној верзији Класификације делатности. Ова класификација, поред коришћења препорука међународних статистичких институција (УН и Евростат), није била директно изведена ни из једног међународног стандарда. Ипак, била је сводљива на двоцифарски ниво прве потпуне европске класификације економских делатности – NACE из 1970. године.

Усвајањем Закона о класификацији делатности и о Регистру јединица разврставања 1996. године постигнута је усаглашеност са тадашњом европском класификацијом економских делатности NACE Rev. 1 из 1990. године. Од тада, национална класификација се редовно усклађује са европским стандардом и континуирано се примењује у статистичком систему Србије. КД 2010 је у потпуности усаглашена са европском класификацијом NACE Rev. 2, пратећи њену структуру до четвртог нивоа (група – означена четвороцифреном нумеричком шифром).

**Ревизија европске класификације NACE Rev. 2.**

Класификација делатности треба да буде прилагођена развоју и структурним променама привреде, да мери нове појаве и омогући међународну упоредивост података, због чега је 2019. године почео процес ревизије европске класификације NACE Rev. 2.

Водећи рачуна о променама које су се десиле у привредним делатностима од последње ревизије, креирана је нова верзија класификације на европском нивоу - NACE Rev. 2.1. Класификација је прихваћена Делегираном уредбом Европске Комисије (ЕУ) 2023/137 и у Европској унији ће се примењивати од 1. јануара 2025. године.

Упоређујући класификацију NACE Rev. 2.1 са класификацијом NACE Rev. 2, може се закључити да је нова верзија класификације детаљнија, јер на најнижем нивоу има укупно 651 категорија, тј. 36 више у односу на NACE Rev. 2. На трећем (претпоследњем нивоу) делатности су груписане у 287 категорија (15 више). Други ниво је подељен у 87 категорија ( 1 мање), док су на првом (највишем) нивоу делатности подељене у 22 категорија ( 1 више).

Више детаља о ревидираној верзији NACE Rev. 2.1 је доступно на веб страници Еуростата (линк: <https://ec.europa.eu/eurostat/web/nace/overview>).

У складу са ревидираном верзијом NACE Rev. 2.1 и националним потребама, Републички завод за статистику припрема текст Нацрта закона о класификацији делатности и Предлога уредбе о класификацији делатности. Нова национална класификација делатности (КД2025) биће у потпуности усклађена са европском Статистичком класификацијом економских делатности (NACE Rev. 2.1). Класификација делатности 2025 замениће класификацију делатности из 2010. године.

**Главне измене у класификацији КД2010 при формирању нове класификације КД2025**

Како ће КД2025 бити у потпуности усклађена са европском класификацијом NACE Rev. 2.1, класификацијске измене у КД2025 у односу на КД2010 идентичне су до четвртог нивоа. Није планирано увођење додатног националог (петог) нивоа.

Повећање броја категорија на првом нивоу проузроковано је поделом сектора J - Информације и комуникације на две нове категорије J – делатности издавања, емитовања и производње и дистрибуције садржаја и K – Телекомуникације, рачунарско програмирање, консалтинг и инфраструктура и остале информационе услужне делатности.

Сектор G – Трговина на велико и трговина на мало; поправка моторних возила и мотоцикала је реорганизован на следећи начин: продаја је класификована према врсти продаје, укида се раздвајање трговине у продавницама и ван продавница (преко интернета, на тезгама и пијацама). Категорија „Трговина на велико и трговина на мало и поправка моторних возила и мотоцикала” је изостављена да би се постигла доследна примена правила класификације трговине. Делатности трговине на велико моторним возилима премештене су у категорију „Трговина на велико“ (двоцифарски ниво: 46), делатности трговине на мало моторним возилима у категорију „Трговина на мало“ (двоцифарски ниво: 47) и делатности одржавања и поправке моторних возила и мотоцикала у категорију „Поправка и одржавање рачунара, предмета за личну употребу и домаћинство и моторних возила и мотоцикала“ (двоцифарски ниво: 95).

Уведена је дефиниција *услужних делатности посредовања* због све већег значаја посредничких услужних делатности. Скоро у свакој категорији КД2025 на другом нивоу креиране су подкатегорије (на четвртом/последњем нивоу) уз помоћ којих ће бити могуће статистички пратити ове делатности у наредној деценији.

Детаљна структура националне класификације КД2025 и приказ измена биће доступно на сајту РЗС-а након доношења закона.